Komisijos sprendimas
2004 m. vasario 27 d.
iš dalies keičiantis Sprendimą 2002/794/EB dėl tam tikrų apsaugos priemonių, susijusių su paukštiena, paukštienos produktais ir paukštienos ruošiniais, skirtais žmonių maistui ir importuojamais iš Brazilijos
(pranešta dokumentu Nr. C (2004) 557)
(tekstas svarbus EEE)
(2004/198/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras [1], su pakeitimais, padarytais Reglamentu (EB) Nr. 1642/2003 [2], ypač į jo 53 straipsnio 1 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą [3], ypač į jos 22 straipsnio 1 dalį,
kadangi:
(1) Remiantis Komisijos sprendimu 2002/794/EB [4], turi būti imami visų iš Brazilijos importuojamų paukštienos, paukštienos produktų ir paukštienos ruošinių siuntų mėginiai ir tikrinama, ar jose nėra nitrofuranų.
(2) Sprendimą 2002/794/EB reikėtų iš dalies pakeisti, remiantis jo 6 straipsniu, atsižvelgiant į Brazilijos kompetentingų institucijų pateikiamas garantijas ir remiantis valstybių narių atlikto tyrimo rezultatais.
(3) 2003 m. gegužės 27 d. Brazilijos kompetentingos institucijos pateikė Komisijai veiksmų planą, kurį Komisija įvertino palankiai.
(4) Maisto ir veterinarijos tarnyba savo misijos metu ataskaitoje [5] padarė išvadą, kad šis veiksmų panas buvo įgyvendinamas ir vykdomas be didelių trūkumų.
(5) Nuo 2003 m. rugpjūčio 12 d. Komisija per RASFF sistemą negavo pranešimų apie iš Brazilijos atvežtoje paukštienoje, paukštienos produktuose ar paukštienos gaminiuose rastą nitrofuraną.
(6) Todėl mėginių ir tyrimų skaičius sumažinamas.
(7) Dėl to Sprendimą 2002/794/EB reikėtų atitinkamai iš dalies pakeisti.
(8) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2002/794/EB 2 straipsnio 1 dalis pakeičiama taip:
"1. Valstybės narės, naudodamosi atitinkamais mėginių ėmimo planais ir nustatymo metodais, atlieka 20 % iš Brazilijos importuotų paukštienos, paukštienos produktų ir paukštienos ruošinių siuntų cheminį tyrimą, kad įsitikintų, jog minėti produktai nekelia pavojaus žmonių sveikatai. Šis tyrimas turi būti atliekamas pirmiausia siekiant nustatyti, ar nėra nitrofuranų ir jų metabolitų."
2 straipsnis
Šis sprendimas taikomas nuo 2004 m. kovo 9 d.
Valstybės narės iš dalies pakeičia importui taikomas priemones, kad suderintų jas su šiuo sprendimu. Apie tai jos nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2004 m. vasario 27 d.